b'\n_START_ARTICLE_\nTheodor Fontane\n_START_SECTION_\n\xc5\xbdivljenjepis\n_START_PARAGRAPH_\nHeinrich Theodor Fontane se je rodil 30. decembra 1819 v Neuruppinu kot sin lekarnarja Louisa Henryja Fontaneja (*30. marec 1796)._NEWLINE_Njegov stari o\xc4\x8de Pierre Barth\xc3\xa9lemy Fontane je bil slikar in u\xc4\x8ditelj glasbe, kasneje sekretar kabineta pruske kraljice Luise. Theodor Fontane je do sedmega leta starosti \xc5\xbeivel v Neuruppinu. Njegov o\xc4\x8de je zaradi igralni\xc5\xa1kih dolgov izgubil lekarno v centru mesta. Po njihovem odpla\xc4\x8dilu je kupil manj\xc5\xa1o lekarno v Swinem\xc3\xbcndu, zato je dru\xc5\xbeina zapustila brandenbur\xc5\xa1ki Neuruppin._NEWLINE_Od leta 1832 do 1833 je Fontane obiskoval gimnazijo Friedricha Wilhelma v Neuruppinu, takoj nato je vstopil v obrtno \xc5\xa1olo Karla Friedricha Kl\xc3\xb6dna v Berlinu. Leta 1834 se je preselil k polbratu svojega o\xc4\x8deta, stricu Augustu, kjer je leta 1835 prvi\xc4\x8d sre\xc4\x8dal svojo bodo\xc4\x8do \xc5\xbeeno Emilio Rouanet-Kummer._NEWLINE_Leta 1836 je prekinil \xc5\xa1olanje na obrtni \xc5\xa1oli in nadaljeval z izobra\xc5\xbeevanjem za lekarnarja. Svojo prvo novelo Bratska ljubezen (Geschwisterliebe) je objavil leta 1839. Decembra 1839 je Fontane zaklju\xc4\x8dil \xc5\xa1olanje, jeseni naslednjega leta pa sprejel slu\xc5\xbebo pomo\xc4\x8dnika lekarnarja v Burgu (pri Magdeburgu). Takrat so nastale njegove prve pesmi._NEWLINE_Leta 1841 je Fontane zbolel za tifusom in je po bolezni okreval na domu svojih star\xc5\xa1ev v Letschinu. Nato je delal kot pomo\xc4\x8dnik lekarnarja najprej v Leipzigu in nato v Dresdnu, nazadnje pa v lekarni svojega o\xc4\x8deta v Letschinu. Leta 1843 ga je Bernhard von Lepel povabil v literarno dru\xc5\xa1tvo Tunnel \xc3\xbcber der Spree (Tunel nad reko Spree), katerega \xc4\x8dlan je bil od leta 1844 do 1865. V tem dru\xc5\xa1tvu se je Fontane sre\xc4\x8dal s pomembnimi osebami in poznanstvo z njimi je vplivalo na njegovo \xc5\xbeivljenjsko pot. Aprila 1844 je prostovoljno nastopil voja\xc5\xa1ko slu\xc5\xbebo. Med slu\xc5\xbeenjem voja\xc5\xa1\xc4\x8dine ga je so\xc5\xa1olec Hermann Scherz povabil na 14-dnevno potovanje po Angliji._NEWLINE_8. decembra 1845 se je zaro\xc4\x8dil z Emilio Rouanet\xe2\x80\x93Kummer, marca leta 1847 pa je opravil strokovni izpit za lekarnarja. V naslednjem letu se je boril kot revolucionar v tako imenovanih bojih na barikadah. V tem \xc4\x8dasu je objavil \xc5\xa1tiri radikalne tekste v strankarskem glasilu Nem\xc5\xa1kih demokratov._NEWLINE_30. septembra 1849 se je odlo\xc4\x8dil popolnoma opustiti delo lekarnarja in se pre\xc5\xbeivljati kot svoboden pisatelj. Najprej so nastali teksti s politi\xc4\x8dno vsebino, ki so bili objavljeni v radikalno-demokrati\xc4\x8dnem \xc4\x8dasopisu Dresdner Zeitung. V tem letu je objavil tudi svojo prvo knjigo Mo\xc5\xa1ki in junaki. Osem pruskih pesmi (M\xc3\xa4nner und Helden. Acht Preu\xc3\x9fenlieder). Leta 1850 sta se z Emilio Rouanet-Kummer poro\xc4\x8dila in skupaj preselila v stanovanje v Berlinu. Na za\xc4\x8detku skupnega bivanja sta imela finan\xc4\x8dne te\xc5\xbeave, saj Fontane ni na\xc5\xa1el slu\xc5\xbebe. Leto kasneje je na\xc5\xa1el delo pri cetralnem uradu za medije. Slu\xc5\xbebene poti so ga ve\xc4\x8dkrat vodile v Anglijo, kjer je od leta 1855 do 1859 tudi \xc5\xbeivel. V tem \xc4\x8dasu je bil prvi dopisnik, ki je \xc5\xa1ir\xc5\xa1i krog ljudi v Nem\xc4\x8diji seznanjal s kulturo prerafaelitov (predstavniki simbolisti\xc4\x8dne umetnostne smeri v angle\xc5\xa1kem slikarstvu)._NEWLINE_Ob zamenjavi vlade v Prusiji, ki je obetala liberalizacijo, je prenehal z delom dopisnika in se vrnil domov. Vendar doma ni na\xc5\xa1el slu\xc5\xbebe, zato se je posvetil pisanju potopisne literature, ki je v sredini 19. stoletja do\xc5\xbeivela pravi razcvet, saj so si lahko potovanja privo\xc5\xa1\xc4\x8dili le izbranci. Tako so postali \xc4\x8dlanki in knjige o potovanjih po orientalskih de\xc5\xbeelah, Evropi in drugih obmo\xc4\x8djih ter s tem povezane pustolov\xc5\xa1\xc4\x8dine in nevarnosti zelo priljubljeni. V \xc4\x8dasopisu Kreuzzeitung so iz\xc5\xa1li prvi Fontanejevi \xc4\x8dlanki o njegovem rojstnem kraju Neuruppin. Iz zgodovinsko in fikcionalno obarvanih potopisov je leta 1861 nastala knjiga z naslovom Grofija Ruppin (Grafschaft Ruppin), ki je \xc5\xbee leto kasneje iz\xc5\xa1la v drugi izdaji z glavnim naslovom Wanderungen durch die Mark Brandenburg (Popotovanja po Brandenburgu). Nekaj let pred smrtjo je predelal prvi zvezek iz te knjige, ki je do\xc5\xbeivel pet izdaj. K delu Popotovanja po Brandenburgu spadajo \xc5\xa1e trije zvezki, ter delo Konvolut, ki je iz\xc5\xa1lo po smrti Fontaneja. Delo Popotovanja po Brandenburgu tvori osnovo za kasnej\xc5\xa1e epsko ustvarjanje Theodorja Fontaneja._NEWLINE_V zakonu z \xc5\xbeivljenjsko sopotnico Emilio Rouanet\xe2\x80\x93Kummer se jima je rodilo sedem otrok, od tega \xc5\xa1est sinov in ena h\xc4\x8di. Prvi sin je umrl v Lichterfeldu zaradi posledic razlitja slepi\xc4\x8da. Naslednji trije sinovi so umrli kmalu po rojstvu, \xc5\xa1esta novorojenka pa je bila edina deklica z imenom Martha, ki so jo klicali Mete. Leta 1864, ko se jima je rodil zadnji sin Friedrich, je Fontane odpotoval v Kopenhagen, kjer je pisal o nem\xc5\xa1ko-danski vojni._NEWLINE_Od leta 1870 je bil dejaven kot gledali\xc5\xa1ki kritik, vendar si je \xc5\xa1e istega leta vzel odmor, da si je v nem\xc5\xa1ko-francoski vojni ogledal prizori\xc5\xa1\xc4\x8de vojne v Parizu. V Franciji je bil aretiran zaradi napa\xc4\x8dnega suma, da je vohun, vendar je bil po posredovanju Bismarcka kmalu izpu\xc5\xa1\xc4\x8den._NEWLINE_Med letoma 1874 in 1876 sta \xc5\xa1la z \xc5\xbeeno na potovanje v Avstrijo, Italijo in \xc5\xa0vico._NEWLINE_Po potovanju se je odlo\xc4\x8dil prenehati s pisanjem za \xc4\x8dasopis, saj si je \xc5\xbeelel ponovno \xc5\xbeiveti kot svobodni pisatelj. Dokler ni hudo zbolel, je napisal ne\xc5\xa1teto tekstov. Zdravnik mu je priporo\xc4\x8dil, naj zapi\xc5\xa1e svoje spomine na otro\xc5\xa1tvo, da preusmeri svoje misli od bolezni. Fontane je upo\xc5\xa1teval njegov nasvet in si je s pisanjem tako opomogel, da je lahko dokon\xc4\x8dal dela Effi Briest; slo. 1974 in \xc5\xa1e dva druga romana ter avtobiografski spis Od dvajsetice do tridesetice ( Von Zwanzig bis Drei\xc3\x9fig). Theodor Fontane je umrl 20. septembra 1898 v Berlinu.\n_START_SECTION_\nO delu\n_START_PARAGRAPH_\nFontane je viden zastopnik poeti\xc4\x8dnega realizma v Nem\xc4\x8diji. V njegovih romanih mu je uspelo zelo dobro karakterizirati osebe s tem, da je zelo natan\xc4\x8dno opisal njihovo pojavnost, okolje in predvsem na\xc4\x8din njihovega izra\xc5\xbeanja.\n_START_SECTION_\nDela\n_START_PARAGRAPH_\nTheodor Fontane je pisal literarna dela, hkrati je bil dejaven tudi kot novinar (zlasti za \xc4\x8dasopis Kreuzzeitung), leta 1842 pa je prevedel tudi Shakespearovo delo Hamlet. Njegov repertoar zajema \xc5\xa1e drame, pesmi, biografije, vojne knjige, pisma, dnevnike, gledali\xc5\xa1ke kritike, \xc4\x8dasopisne \xc4\x8dlanke in programatske spise. Ve\xc4\x8dina najpomembnej\xc5\xa1ih romanov je napisal \xc5\xa1ele po njegovem 60. letu starosti. V njegovih romanih in novelah prevladuje vsevedni pripovedovalec, vendar nastopi v dialogih med figurama tudi personalni pripovedovalec.'